সাইফুলের বাবার দিকের এক আত্মীয় বলেন, তিনি ২০১৪ সালে ঈদের সময় খুলনার বাসায় সাইফুলকে দেখে চমকে ওঠেন। লম্বা জোব্বা, পাগড়ি পরা। ‘আমি বলি, ব্যাটা তুমি তো দেখছি বিরাট দরবেশ হয়ে গেছ। তখন সে বলে, এখন আমার অল্প বয়স, এই বয়সের ইবাদত আল্লাহ দ্রুত কবুল করবেন।’ বলছিলেন ওই আত্মীয়। তবে আঞ্জুমানারা বেগম বলেন, তাঁর মেয়ে শায়লা (আতাউলের স্ত্রী) সন্তান জন্মের সময় মারা যাওয়ার পর সাইফুল ক্রমেই ধর্মভীরু হয়ে ওঠেন। বড় ভাইয়ের শিশুপুত্রকে লালন-পালনের জন্য যুক্তরাজ্যে নিয়ে যান।